Un proiect de lege, aprobat la începutul acestui an, permite scoaterea din fondul forestier național a unor păduri pentru lucrări miniere numai prin achitarea taxelor prevăzute de lege, fără obligația reîmpăduririi altor suprafețe în compensație. Un nou proiect propune acum extinderea acestei facilități și în cazul realizării și exploatării pârtiilor de schi ”de interes național și de utilitate publică”.

Potrivit prevederilor Legii de la începutul anului, propuse de parlamentari PSD-ALDE, terenurile scoase din fondul forestier vor fi destinate realizării de către companiile de stat a lucrărilor miniere de interes național, declarate de utilitate publică, de exploatare a zăcămintelor de lignit.

Recent, un nou proiect, inițiat de parlamentarii UDMR, extinde aceste prevederi în cazul realizării și exploatărilor pârtiilor de schi, măsura urmând să fie aplicată în egală măsură atât companiilor de stat, cât și investitorilor privați.

”Creșterea exponențială a numărului de turiști, diversificarea formelor de turism ar trebui să ne încurajeze în direcția identificării măsurilor prin care România să își găsească un loc bine meritat pe harta turismului mondial, cu efecte asupra dezvoltării economice nu numai a zonei adiacente, ci și a unei arii largi în jurul acesteia, inclusiv prin înlesnirea accesului la terenurile necesare, în general aparținând fondului forestier național. Facilitarea realizării pârtiilor de schi și dezvoltarea de complexuri care să permită practicarea cât mai multor sporturi de iarnă (schi, patinaj, snowboard, sanie) presupune măsuri urgente legislative”, argumentează autorii proiectului.

Anul acesta, tot Parlamentul a decis că ariile naturale protejate vor putea fi modificate pentru exploatări de resurse minerale, care aveau emise licențe la data de 29 iunie 2007, fără a mai fi nevoie de o hotărâre a Guvernului și de avizul Academiei în acest sens.

Argumentul aleșilor a fost că există licențe vechi de concesiune minieră pentru terenuri care au fost declarate ulterior arii naturale protejate. Proiectul de lege a fost inițiat de mai mulți parlamentari ai coaliției de guvernământ, PSD-ALDE, având semnătura și unor foști, dar și actuali miniștri ai Economiei sau Energiei.